তৃণমূলের গোষ্ঠী কোন্দলে ফের উত্তপ্ত হয়ে উঠল দক্ষিণ ২৪ পরগনার বাসন্তী। দু’পক্ষের গুলি-বোমার লড়াইয়ে এলাকায় আতঙ্ক ছড়ায়। ঘটনাটি ঘটেছে বাসন্তী থানার তিন নম্বর হেতালখালি গ্রামে। ঘটনায় গুলিবিদ্ধ হয়ে মৃত্যু হয়েছে এক কিশোর-সহ দু’জনের। জখম হয়েছেন বেশ কয়েকজন।
দু’পক্ষের গুলির লড়াইয়ের মধ্যে পড়ে এক পুলিশ কর্মীও গুলিবিদ্ধ হয়েছেন। গুরুতর জখম অবস্থায় তাঁকে কলকাতার একটি বেসরকারি হাসপাতালে ভর্তি করা হয়েছে। বাকি আহতদের ক্যানিং মহকুমা হাসপাতালে নিয়ে যাওয়া হয়েছে চিকিৎসার জন্য। ঘটনাকে কেন্দ্র করে আতঙ্কিত এলাকার সাধারণ মানুষ। পরিস্থিতি সামাল দিতে এলাকায় মোতায়েন করা হয়েছে বিশাল পুলিশ বাহিনী। ঘটনাস্থলে রয়েছেন ডি আই জি (প্রেসিডেন্সি রেঞ্জ) ভরতলাল মিনা, দক্ষিণ ২৪ পরগনা জেলার এস এস পি সন্তোষ পাণ্ডে, বারুইপুর পুলিশ জেলার অতিরিক্ত পুলিশ সুপার সৈকত ঘোষ-সহ একাধিক পুলিশ কর্তারা। এই ঘটনায় এখনও পর্যন্ত পাঁচ জনকে আটক করেছে পুলিশ।
 

বৃহস্পতিবার দুপুর থেকেই তৃণমূল কংগ্রেসের দুই গোষ্ঠীর মধ্যে সংঘর্ষে উত্তেজনা ছড়ায় এলাকায়। অভিযোগ, বুধবার রাতে স্থানীয় একটি মদের ঠেকে দুই যুবকের মধ্যে বচসা হয়। সেই ঘটনায় বুধবার রাতেই এলাকায় বোমাবাজি হয়। অন্যদিকে, বৃহস্পতিবার দুপুরে তিন নম্বর হেতালখালি এলাকায় আচমকা তৃণমূল কর্মীদের উপর হামলা চালায় যুব তৃণমূল কর্মীরা। অভিযোগ এলাকায় মূল তৃণমূল কর্মীদের নেতৃত্বে একটি টুসু মেলা চলছে, সেই মেলাকে পণ্ড করার কারণেই এই হামলা। যদিও এলাকার যুব তৃণমূল কর্মীদের অভিযোগ, মূল তৃণমূল কর্মীরাই এদিন এলাকায় বোমাবাজি শুরু করে। ঘটনাকে কেন্দ্র করে এলাকায় উত্তেজনা ছড়ায়।
খবর পেয়ে বাসন্তী থানার পুলিশ ঘটনাস্থলে যায়। অভিযোগ সেই সময় পুলিশকে লক্ষ্য করেও গুলি চালানো হয়। ঘটনায় গুলিবিদ্ধ হয় বানেশ্বর সিং নামে এক পুলিশ কর্মী। দু’পক্ষের মধ্যে গুলি লড়াইয়ে পড়ে রাকিবুল মোল্লা নামে বছর দশেকের এক বালকের মৃত্যু হয়েছে ঘটনাস্থলে। এছাড়াও, হাসান লস্কর নামে এক যুব তৃণমূল কর্মীর মৃত্যু হয়েছে গুলিবিদ্ধ হয়ে। পরিস্থিতি সামাল দিতে রাজ্য ও জেলা পুলিশের একাধিক পুলিশ কর্তা-সহ বিশাল পুলিশ বাহিনী মোতায়েন রয়েছে এলাকায়।

এদিন দুপুরে যখন তিন নম্বর হেতালখালি গ্রামে দু’পক্ষের মধ্যে গুলি-বোমা বিনিময় হচ্ছে, ঠিক সেই সময় চড়াবিদ্যা গ্রাম পঞ্চায়েতের সদস্য সন্দীপ মণ্ডলের নেতৃত্বে হালদার পাড়ায় যুব তৃণমূল কর্মীদের উপর বোমা বন্দুক নিয়ে নতুন করে হামলা চালানোর অভিযোগ ওঠে। ক্ষণিকের মধ্যে চরাবিদ্যা গ্রাম পঞ্চায়েতের বিভিন্ন গ্রামেই শুরু হয়ে যায় বোমাবাজি। ঘটনায় একসময় আতঙ্কিত হয়ে পুলিশও হেতালখালি প্রাইমারি স্কুলে ঠাঁই নেয়। পরে অবশ্য বিশাল পুলিশ বাহিনী এলাকায় আসলে পালিয়ে যায় দুই পক্ষই।
স্থানীয় সুত্রে খবর, এলাকায় যুব তৃণমূল কংগ্রেস নেতা খলিল সরদার, করিম সরদারদের সঙ্গে, চড়াবিদ্যা গ্রাম পঞ্চায়েত প্রধানের ছেলে তপু মাহাতোর গণ্ডগোলকে কেন্দ্র করেই এদিনের ঘটনার সুত্রপাত। যদিও এ বিষয়ে বাসন্তী ব্লক তৃণমূল কংগ্রেস কমিটির কনভেনর, তথা জয়নগর লোকসভা কেন্দ্রের সাংসদ প্রতিমা মণ্ডল বলেন, “যা ঘটেছে তা অত্যন্ত নিন্দনীয়, পুলিশ প্রশাসন দোষীদের গ্রেফতার করে যথাযথ ব্যবস্থা নিক। ঘটনার কথা ইতিমধ্যেই দলের ঊর্ধ্বতন নেতৃত্বকে জানিয়ে দিয়েছি।”